Masjidul Haromdagi yangi o‘zgarish haqida ma’lum qilindi

Makkai mukarramadagi Masjidul Harom masjidi maxsus xavfsizlik xizmati vakili Samih Sulamining aytishicha, Zam-zam qudug‘iga tutashgan mintaqalardagi yangi obyektlarni ishga tushirish loyihasini boshlash va tavof maydonidagi kengaytirish ishlarini yakuniga yetkazish doirasida tavof maydonining katta bo‘lagi qisqartirildi. Bu haqda O‘zbekiston musulmonlari idorasi rasmiy sayti xabar bermoqda.

Natijada haj va umra xavfsizlik xizmati loyihani bajarish jarayonida tavof maydonida izdihomning oldini olish hamda ziyoratchilarning xavfsizligi va sog‘ligiga ahamiyat qaratish maqsadida bir qator zarur choralarni ko‘rib, reja tuzishdi. Ushbu rejaga ko‘ra, tavofga kirish yo‘li Podshoh Fahd eshigiga olib keluvchi yer osti yo‘llaridan eskalator vositasida Harami sharifga kirish yo‘li orqali amalga oshiriladi. Ziyoratchilar tavof maydonidan sa’y maydoniga Fath eshigidagi yo‘lak orqali o‘tishadi. Tavof maydonidan foydalanishga faqat umra ziyoratchilari uchun ruxsat beriladi. Hozirda yer qavati va birinchi qavatdagi tavof aylanasi maydonchasi  umra ziyoratchilari uchun tayyorlab qo‘yildi.
Samih Sulami baytulloh ziyoratchilarini o‘z salomatliklarini muhofaza etishlari uchun xavfsizlik mas’ullari bilan hamkorlik qilishga va tegishli ko‘rsatmalarga rioya etishga chaqirdi.